Je Girars de Nuefchestel, chevaliers, cognestable de Bourgoigne, fais savoir à touz... que je ay vendu, quitté et baillié à noble dame Lore, contesse de Bourgoigne et dame de Salins, et à ses hoirs, tout quanque je avoie et devoie avoir à Esterno, c’est à savoir: Largylley et son meis, Costier, le fil Bonain, et son mès, Jordain, le fiz mons. Robert, et son mès, Jehannin, son frere, et son mès, Paris, son frere, et son mès, Lambelin, le fiz Pomant, et son mès, Virret, son frere, et son mès; et quanque je avoie et devoie avoir à Refranche, c’est à savoir: le Prevost et son mès, Estevenin, son fil, et son mès, Arembourt et son mès, Haymonin et son mès, Bovillart et son mès, le fiz Perrunin et son mès, Besençon et son mès; et quanque je avoie et devoie avoir à Colens et à Amancey, c’est à savoir: Estevenins, le fi Espulietain, et son mès, Perron Dou Pré et son mès, la Varonde et son mès, le mès Poncier, la fame Estevenin Dou Pré et son mès, Robert, son fillaitre, et son mès, Henryon Dou Prel et son mès; les corvées d’Amancey et de Fertens, et ce que je avoie et devoie avoir en la forest d’Amancey, en prel, en champ et en autres choses; et quanque je avoie et devoie avoir à Fertens, c’est à savoir: Perrin, le fiz à la Parole, et son mès, Renaut, son frere, et son mès, Guillemin, son cousin, et son mès; et ce que je avoie et devoie avoir à Emondens, c’est à savoir: le Grenetier et son mès, les mès Oudet à Venour, Thomas, le fiz à la Belorce, et son mès, Willeret le Torneour, et son mès, Besençon le Gros et son mès; et quanque je avoie et devoie avoir à Claron, c’est à savoir: le Conte et son mès, Henryon, son frere, et son mès, Perrenin, le fiz Watier, et son mès, le patronaige de ladite ville de Claron, et un chasal assis ou chestel de Cey, devant la maison mons. Raat, et une vigne assise dessoz ledit chastel, delez la vigne mons. Jacon de Clairon, et Jehannin, le fiz Jaquete de Ceys. Et ay vendu, quitté, baillié à lad. contesse quanque je avoie et devoie avoir à Montaigney et à Arbois, sau ce que je ay [à] Arbois de part la cognestaublie, qui est de part ma fame, que je retien à moy et es miens. Et ay encor venduz et baillié à ladite contesse tout quanque je avoie et devoie avoir dois la riviere de Loueu tanque à Poloingney, en pré, en champ, en bois, en revieres, en jostises, en signories, en usaiges, et le droit que je avoie et devoie es fruicteries et en autres choses, quelques choses que ce soient et en quelques leus des devantdiz leus que elles soient ou autre part, dois ladite reviere de Loueu tanque à bourc doudit Poloingney; et le fié mons. Odon de Lielle, le fié mons. Vachier à Put, le fié mons. Renaut de Saint-Coyntin, le fié mons. Vuillaume de Fertens et le fié Jehannin de Mellens, qui estoient mui homes lige, pour sat cenz livres, trente livres moins, d’estevenens bons et leaux, lesquex je ay receu de ladite contesse en deniers nombrez, et m’en tien pour bien paiez... En tesmoignaige de laquel chose, je ay mis mon seal pendant en ces presentes lettres, et, à ma priere et à ma requeste, li chapitres de Saint-Anathoile et de Saint-Michiel et de Saint-Morise de Salins ont mis lour seaux pendant en ces presentes lettres, ensamble le mien. Ce fut fait l’an de l’incarnation Nostre Signour qui corroit par mil et CC sexante et trois, ou mois de marz.